ચંદની પડવા નિમિત્તે નવસારીમાં ઘારીના ભાવમાં મહદઅંશે ખાસ વધારો ન કરાયા છતાં ઘરાકીમાં ગત વર્ષ કરતા સાધારણ ઘટાડો થયાનું જણાયું હતું. 25મીએ ચંદની પડવાનો પર્વ હતો. આ દિવસે નવસારી પંથકમાં પણ 'ઘારી' ખાવાનું વિશેષ મહત્ત્વ જોવા મળે છે. નવસારી શહેરમાં મોટાભાગના મીઠાઈના, ડેરી પ્રોડકટ વેચનારાઓ તો ઘારીનું વેચાણ કરે છે પરંતુ નવસારીના લુન્સીકૂઈ મેદાનને અડીને પાલિકા જગ્યા ફાળવતા અહીં પણ ઘારી-ભૂંસાના વેચાણ માટે અનેક સ્ટોલો આજે શુક્રવારે પણ લાગ્યા હતા. ચંદની પડવાના દિવસે સવારથી સાંજે 5 વાગ્યા સુધી તો ઘારીનું વેચાણ ધીમી ગતિએ જ ચાલ્યું હતું પરંતુ 5 વાગ્યા બાદ થોડી ગતિ પકડી હતી. અન્ય વેપારી સ્વીટસાગરવાળા વિષ્ણુભાઈ પટેલે જણાવ્યું કે અમે ઘારીના ભાવ વધાર્યા નથી, જોકે વેચાણમાં સાધારણ ઘટાડો થયો છે. મંદીની અસર ઘારીના વેચાણ ઉપર જોવા મળી રહી છે.